b"\n_START_ARTICLE_\nJeff Lynne\n_START_SECTION_\nZgodnje \xc5\xbeivljenje in kariera\n_START_PARAGRAPH_\nLynne je odra\xc5\xa1\xc4\x8dal v Shard Endu, v Birminghamu, kjer je obiskoval srednjo \xc5\xa1olo Alderlea Boys' Secondary School. Prvo kitaro mu je za 2 funta kupil o\xc4\x8de. Leta 2012 je nanjo \xc5\xa1e vedno igral. Leta 1963 je z Robertom Readerjem in Davidom Walshem ustanovil skupino, \xc4\x8dlani katere so uporabljali \xc5\xa1panske kitare in poceni elektri\xc4\x8dne instrumente. Prvotno so se imenovali The Rockin' Hellcats, kasneje The Handicaps in na koncu The Andicaps. Vadili so v Shard End Community Centru, kjer so tedensko nastopali. Leta 1964 sta Reader in Walsh zapustila skupino, Lynne pa je v skupino pripeljal nadomestne \xc4\x8dlane. Konec leta 1964 je tudi Lynne zapustil skupino in se pridru\xc5\xbeil lokalni skupini The Chads, kjer je zamenjal Micka Adkinsa._NEWLINE_Okrog leta 1965 je Lynne kupil svoj prvi kos studijske snemalne opreme, stereo kolutni magnetofon Bang & Olufsen 'Beocord 2000 De Luxe'. Lynne je dejal, da ga je magnetofon \xc2\xbbu\xc4\x8dil kako biti producent\xc2\xab. Leta 1966 se je Lynne kot kitarist pridru\xc5\xbeil zasedbi The Nightriders. Skupina se je kmalu preimenovala v The Idle Race. \xc4\x8ceprav je s skupino posnel dva kriti\xc4\x8dno odobrena albuma (bil je tudi producent prugega), ni dosegel uspeha. Leta 1970 je sprejel vabilo prijatelja Royja Wooda v uspe\xc5\xa1nej\xc5\xa1o skupino The Move.\n_START_SECTION_\n1980. leta\n_START_PARAGRAPH_\nLeta 1981 je Lynne skupino usmeril v nekoliko druga\xc4\x8dno smer z znanstvenofantasti\xc4\x8dnim konceptualnim albumom Time, ki je v Zdru\xc5\xbeenem kraljestvu dva tedna dr\xc5\xbeal prvo mesto lestvice, z albuma pa je iz\xc5\xa1el tudi drugi top 3 singl skupine v manj kot dveh letih. Zvok je \xc5\xa1e vedno vseboval godala, a s podlago sintetizatorjev. Po manj uspe\xc5\xa1ni turneji je skupina leta 1983 z istim pristopom posnela album Secret Messages in zadnji pogodbeni album skupine, Balance of Power, ki je iz\xc5\xa1el leta 1986. O okoli\xc5\xa1\xc4\x8dinah zadnjih dveh pogodbeno vezanih albumih je Lynne spregovoril v kratkem intervjuju, ki je bil vklju\xc4\x8den na DVD turneje Zoom. Skupina je imela tedaj le tri preostale uradne \xc4\x8dlane (Lynne, Bevan in Tandy), Lynne pa je takrat za\xc4\x8del namenjati ve\xc4\x8d \xc4\x8dasa produkciji. V \xc4\x8dasu delovanja skupine je Lynne pod svojim imenom izdal nekaj posnetkov. Leta 1976 je priredil skladbi Beatlesov \xc2\xbbWith a Little Help from My Friends\xc2\xab\xc2\xa0in \xc2\xbbNowhere Man\xc2\xab, ki sta bili uporabljeni v dokumentarnem filmu All This and World War II. Leto kasneje je Lynne izdal prvi solo singl s primesmi disca, \xc2\xbbDoin' That Crazy Thing\xc2\xab/\xc2\xbbGoin' Down to Rio\xc2\xab. Kljub takratni popularnosti skupine ELO, se singl ni uvrstil na lestvice in je bil slabo predvajan po radiih._NEWLINE_Leta 1984 sta Lynne in klaviaturist ELO, Richard Tandy, posnela skladbi \xc2\xbbVideo!\xc2\xab in \xc2\xbbLet It Run\xc2\xab, ki sta bili uporabljeni v filmu Electric Dreams. Lynne je prispeval tudi besedilo skladbe \xc2\xbbThe Story of Me\xc2\xab, ki jo je posnela skupina Everly Brothers in je iz\xc5\xa1la na njihovem albumu EB84. \xc5\xa0e pred uradnim razpadom skupine ELO se je Lynne skoraj izklju\xc4\x8dno preusmeril na studijsko produkcijo. Produciral in napisal je top 40 hit \xc2\xbbSlipping Away\xc2\xab za Dava Edmundsa in skupaj s Tandyjem sodeloval pri snemanju Edmundsovega albuma, Information. Lynne je produciral tudi \xc5\xa1est skladb z Edmundsovega naslednjega albuma, Riff Raff, ki je iz\xc5\xa1el leta 1984. V nasprotju z gostim in baro\xc4\x8dnim zvokom ELO je bilo Lynnovo kasnej\xc5\xa1e studijsko delo usmerjeno bolj proti minimalisti\xc4\x8dni, akusti\xc4\x8dni instrumentaciji in redki kvaliteti kot svetlemu ambientu in obarvanosti, \xc5\xa1e posebej pri vokalih. Lynnovi posnetki pogosto vsebujejo stisnjen zvok akusti\xc4\x8dne kitare, za\xc4\x8detnik katerega je bil Roger McGuinn, in mo\xc4\x8dan zvok malega bobna._NEWLINE_Vpliv skupine The Beatles na Lynna je bil razviden \xc5\xbee pri skupini ELO, povezava med Lynnom in Beatlesi pa se je okrepila, ko je Lynne produciral Harrisonov album, Cloud Nine. S tem albumom, ki je iz\xc5\xa1el leta 1987, se je Harrison uspe\xc5\xa1no vrnil na sceno, z albuma po so iz\xc5\xa1li popularni singli \xc2\xbbGot My Mind Set on You\xc2\xab\xc2\xa0ter \xc2\xbbWhen We Was Fab\xc2\xab (v videospotu igra Lynne violino) in \xc2\xbbThis Is Love\xc2\xab, katerih soavtor je Lynne. Lynnova povezava s Harrisonom je bila klju\xc4\x8dna za ustanovitev skupine Traveling Wilburys, studijske superskupine, katere \xc4\x8dlani so bili \xc5\xa1e Tom Petty, Bob Dylan in Roy Orbison. Skupina je izdala dva albuma (Vol. 1 in Vol. 3), ki sta ju producirala Harrison in Lynne. Leta 1988 je Lynne sodeloval pri Orbisonovem albumu Mystery Girl, pri katerem je produciral in bil soavtor Orbisonovega zadnjega ve\xc4\x8djega hita, \xc2\xbbYou Got It\xc2\xab\xc2\xa0in \xc5\xa1e dveh drugih skladb z albuma. Lynne je kot soavtor skladbe \xc2\xbbWalk Away\xc2\xab\xc2\xa0sodeloval tudi pri zadnjem albumu Dela Shannona, Rock On!, po njegovi smrti pa je kon\xc4\x8dal \xc5\xa1e nekaj njegovih skladb._NEWLINE_Leta 1989 je Lynne koproduciral Pettyjev album Full Moon Fever, s katerega so iz\xc5\xa1li trije hit singli \xc2\xbbFree Fallin'\xc2\xab, \xc2\xbbI Won't Back Down\xc2\xab in \xc2\xbbRunnin' Down a Dream\xc2\xab, katerih soavtor je Lynne. Ta album in Traveling Wilburys Vol. 1 sta bila leta 1989 nominirana za grammyja za najbolj\xc5\xa1i album leta. V istem letu so Traveling Wilburys osvojili grammyja za \xc2\xbbNajbolj\xc5\xa1o vokalno rock izvedbo dueta ali skupine\xc2\xab. Lynnova skladba \xc2\xbbOne Way Love\xc2\xab\xc2\xa0je iz\xc5\xa1la kot singl Agnethe Faltskog, iz\xc5\xa1la pa je tudi na njenem drugem albumu po skupini ABBA, Eyes of a Woman. Lynne je produciral in bil soavtor tudi skladbe \xc2\xbbLet It Shine\xc2\xab, ustanovitelja skupine The Beach Boys, Briana Wilsona, ki je iz\xc5\xa1la na Wilsonovem debitantskem solo albumu Brian Wilson leta 1988. Sodeloval je \xc5\xa1e z Duanom Eddyjem, za katerega je prispeval tri skladbe, in z Randyjem Newmanom, za katerega je napisal skladbo \xc2\xbbFalling in Love\xc2\xab, ki je iz\xc5\xa1la na njegovem albumu Land of Dreams.\n_START_SECTION_\n1990. leta\n_START_PARAGRAPH_\nLeta 1990 je Lynne sodeloval pri drugem in zadnjem studijskem albumu Traveling Wilburysov, Traveling Wilburys Vol. 3, izdal pa je tudi svoj prvenec, Armchair Theatre. Pri snemanju albuma sta sodelovala tudi George Harrison in Richard Tandy, z albuma pa sta iz\xc5\xa1la singla \xc2\xbbEvery Little Thing\xc2\xab in \xc2\xbbLift Me Up\xc2\xab. Album je dosegel nekaj pozitivnih kritik, vendar malo komercialnega uspeha. Leta 1991 je Lynne prispeval skladbo \xc2\xbbWild Times\xc2\xab\xc2\xa0soundtracku filma Robin Hood: Prince of Thieves. Istega leta je kot producent in soavtor sodeloval pri albumu skupine Tom Petty and the Heartbreakers, Into the Great Wide Open, s katerega sta iz\xc5\xa1la singla \xc2\xbbLearning to Fly\xc2\xab in \xc2\xbbInto the Great Wide Open\xc2\xab. Naslednje leto je Lynne produciral Orbisonov posmrtni album King of Hearts, s katerega je iz\xc5\xa1el singl \xc2\xbbI Drove All Night\xc2\xab._NEWLINE_Februarja 1994 se je Lynnu izpolnila \xc5\xbeivljenjska \xc5\xbeelja po sodelovanju s tremi preostalimi Beatlesi pri projektu The Beatles Anthology. Lynne je pri obnovi Lennonovega originalnega studijskega materiala sodeloval na \xc5\xbeeljo Harrisona. Skladbi \xc2\xbbFree as a Bird\xc2\xab in \xc2\xbbReal Love\xc2\xab sta bili ustvarjeni z digitalno obdelavo Lennonovih demo posnetkov ter z nasnemavanjem preostalih treh Beatlesov, s \xc4\x8dimer je bila ustvarjena virtualna obuditev skupine, ki so se je \xc4\x8dlani za \xc4\x8dasa Lennonovega \xc5\xbeivljenja izogibali. Lynne je produciral tudi posnetke Ringa Starrja ter sodeloval pri snemanju McCartneyjevega albuma Flaming Pie, ki je bil nominiran z grammyjem._NEWLINE_V 1990. letih je Lynne produciral \xc5\xa1e album Julianne Raye, Something Peculiar, kot producent ali tekstopisec pa je \xc5\xa1e sodeloval: pri albumu Rogerja McGuinna, Back from Rio; pri Cockerjevem albumu Night Calls; skladbi skupine Aerosmith, \xc2\xbbLizard Love\xc2\xab; Jonesovi skladbi \xc2\xbbLift Me Up\xc2\xab; skladbi Bonnie Tyler, \xc2\xbbTime Mends a Broken Heart\xc2\xab; soundtracku filma Still Crazy; skladbah Hanka Marvina, \xc2\xbbWonderful Land\xc2\xab in \xc2\xbbNivram\xc2\xab; skladbi Et Moi \xc2\xbbDrole De Vie\xc2\xab; skladbi zasedbe Tandy Morgan Band \xc2\xbbGod's Good Time\xc2\xab. Leta 1996 je drugi\xc4\x8d prejel nagrado Ivor Novello Award za \xc2\xbbIzjemne prispevke Britanski glasbi\xc2\xab.\n_START_SECTION_\n2000. leta\n_START_PARAGRAPH_\nKo je Lynne spro\xc5\xbeil pravni spor zoper Bevanovo spremljevalno zasedbo ELO Part II, mu je Bevan prodal svoj 50\xc2\xa0% dele\xc5\xbe imena skupine ELO. Lynne je tako lahko leta 2001 izdal novi album pod imenom ELO z naslovom Zoom. Pri albumu je sodeloval originalni klaviaturist ELO, Richard Tandy, kot gosta pa sta se na albumu pojavila Ringo Starr in George Harrison. Ve\xc4\x8dino instrumentov in vokalov je prispeval Lynne. Album je prejel pozitivne kritike, vendar ni imel hit singlov. Album je bil ozna\xc4\x8den kot \xc2\xbbvrnitev klasi\xc4\x8dnega zvoka ELO\xc2\xab v poskusu povezave z lokalnimi ljubitelji skupine in z na\xc4\x8drtovano koncertno turnejo, na kateri bi kot nekdanja \xc4\x8dlana ELO sodelovala le Lynne in Tandy. Koncert je bil v dveh ve\xc4\x8derih posnet v studiu CBS Television City in predvajan na PBS, na\xc4\x8drtovana turneja pa je bila zaradi premajhnega \xc5\xa1tevila prodanih vstopnic odpovedana._NEWLINE_V za\xc4\x8detku 2011 je Lynne s Harrisonom pri\xc4\x8del z ustvarjanjem njegovega zadnjega albuma, Brainwashed. Leto dni po Harrisonovi smrti 29. novembra 2001 se je Lynne vrnil v studio in pomagal dokon\xc4\x8dati album. Lynne je bil vklju\xc4\x8den tudi v spominski koncert Concert for George, ki se je odvil novembra 2002 v Royal Albert Hall v Londonu. Lynne je prispeval glavni vokal pri skladbah \xc2\xbbThe Inner Light\xc2\xab, \xc2\xbbI Want to Tell You\xc2\xab\xc2\xa0in \xc2\xbbGive Me Love (Give Me Peace on Earth)\xc2\xab, prav tako pa je produciral audio miks za koncertno DVD izdajo, ki je iz\xc5\xa1la novembra 2003 in je prejela grammyja. Leta 2006 je ponovno sodeloval s Pettyjem, ko je produciral njegov tretji solo album, Highway Companion._NEWLINE_Leta 2004 sta Lynne in Petty sprejela Harrisona v Hram slavnih rokenrola, nato pa sta z Dhanijem Harrisonom izvedla \xc2\xbbHandle with Care\xc2\xab, ter s Princem, Stevom Winwoodom in ostalimi \xc5\xa1e \xc2\xbbWhile My Guitar Gently Weeps\xc2\xab._NEWLINE_V \xc4\x8dlanku za Reuters 23. aprila 2009, je Lynne dejal, da pripravlja svoj naslednji solo studijski album, z mo\xc5\xbenostjo izida konec 2009. Produciral je tudi \xc5\xa1tiri skladbe na petem albumu Regine Spektor, Far, ki je iz\xc5\xa1el 23. junija 2009.\n_START_SECTION_\n2010 in naprej\n_START_PARAGRAPH_\nV intervjuju za Daily Express, marca 2010, je Lynne potrdil, da pripravlja nov album z Joejem Walshem. Prispeval je priredbo Hollyjeve skladbe \xc2\xbbWords of Love\xc2\xab, za spominski album Listen to Me: Buddy Holly, ki je iz\xc5\xa1el 6. septembra 2011. 31. decembra 2011 je Brian Williams v oddaji NBC New Year's Eve dejal, da \xc2\xbbbo med izdajami leta 2012 tudi redko novo delo Jeffa Lynna\xc2\xab._NEWLINE_Leta 2012 je Walsh izdal album Analog Man, ki ga je produciral Lynne. Lynnov drugi solo studijski album, album priredb, Long Wave, je iz\xc5\xa1el 8. oktobra 2012. Istega dne je iz\xc5\xa1el album najve\xc4\x8djih uspe\xc5\xa1nic skupine ELO, ki jih je ponovno posnel Lynne, Mr. Blue Sky: The Very Best of Electric Light Orchestra. Lynne je takrat razkril, da bo nov album z originalnim materialom mogo\xc4\x8de iz\xc5\xa1el leta 2013._NEWLINE_Leta 2012 sta Lynne in Tandy v Lynnovem doma\xc4\x8dem studiu, Bungalow Palace, posnela \xc5\xbeivi set skladb ELO. Koncert je prena\xc5\xa1ala televizija kot del dokumentarnega filma Mr. Blue Sky._NEWLINE_Lynne in Tandy sta se znova zdru\xc5\xbeila 12. novembra 2013, ko sta pod imenom Jeff Lynne and Friends na dobrodelnem koncertu Children in Need Rocks izvedla skladbi \xc2\xbbLivin' Thing\xc2\xab\xc2\xa0in \xc2\xbbMr. Blue Sky\xc2\xab._NEWLINE_9. februarja 2014 je Lynne na prireditvi The Night That Changed America: A Grammy Salute to The Beatles, ki je obele\xc5\xbeevala 50. obletnico nastopa Beatlesov v oddaji The Ed Sullivan Show, z Joejem Walshem in Dhanijem Harrisonom izvedel Harrisonovo skladbo\xc2\xa0\xc2\xbbSomething\xc2\xab ter z Davom Grohlom izvedel \xc2\xbbHey Bulldog\xc2\xab\xc2\xa0z albuma Yellow Submarine. 5. marca 2014 je Lynne prejel \xc4\x8dastni doktorat Univerze v Birminghamu. Potrdil je, da z Brianom Adamsom pripravlja nov material. 14. septembra 2014 so Lynne in njegova spremljevalna zasedba, pod imenom Jeff Lynne's ELO, prvi\xc4\x8d po 25 letih odigrali javni koncert na Radio 2 festivalu v Hyde Parku v Londonu. \xc4\x8ceprav ni bil Lynne nikoli pretirano navdu\xc5\xa1en nad \xc5\xbeivimi nastopi, je dogodek opisal kot \xc2\xbbz lahkoto najbolj\xc5\xa1i koncert, na katerem sem sodeloval\xc2\xab._NEWLINE_8. februarja 2015 je Lynne nastopil na podelitvi grammyjev, kjer je z Edom Sheeranom zaigral skladbi \xc2\xbbEvil Woman\xc2\xab\xc2\xa0in \xc2\xbbMr. Blue Sky\xc2\xab._NEWLINE_10. septembra 2015 je bilo na Lynnovi spletni strani objavljena novica, da je Lynne sklenil pogodbo z zalo\xc5\xbebo Columbia Records, pri kateri bo prvi\xc4\x8d po 14 letih iz\xc5\xa1el novi album skupine ELO. 24. septembra je na spletu iz\xc5\xa1el prvi singl novega albuma, \xc2\xbbWhen I Was a Boy\xc2\xab, kmalu pa mu je sledil \xc5\xa1e videospot. Album Alone in the Universe je iz\xc5\xa1el 13. novembra 2015, sledili pa so mu promocijski koncerti, vklju\xc4\x8dno s prvimi koncerti ELO v ZDA po 30 letih. Leta 2016 je sledila evropska turneja, ki je med drugim potekala v Dublinu, Amsterdamu in Z\xc3\xbcrichu. Koncert v Dublinu je bil, zaradi Lynnovih te\xc5\xbeav z zdravjem, za en teden prestavljen.\n_START_SECTION_\nZasebno \xc5\xbeivljenje\n_START_PARAGRAPH_\nLynne je bil dvakrat poro\xc4\x8den. Leta 1970 se je poro\xc4\x8dil z Rosemary, od katere se je \xc4\x8dez sedem let lo\xc4\x8dil, leta 1979 pa se je poro\xc4\x8dil s Sandi Kapelson, s katero ima dve h\xc4\x8derki: Lauro (rojena decembra 1979) in Stephanie (rojena 1981). Kasneje je bil v razmerju z Rosie Vela, trenutno pa je v razmerju s Camelio Kath, vdovo nekdanjega kitarista skupine Chicago, Terryja Katha in nekdanjo \xc5\xbeeno igralca Kieferja Sutherlanda._NEWLINE_Od kar je leta 1995 prodal Walsh Hall, ki je bila postavljena v 15. stoletju, Robinu Campbellu iz skupine UB40, Lynne \xc5\xbeivi v mestu Beverly Hills v Kaliforniji. Lynne ima sicer domovanje \xc5\xa1e v Londonski \xc4\x8detrti Hampstead."